ประชาชนพร้อมใจแต่งกายด้วยชุดสีเหลือง ทยอยจับจองพื้นที่เพื่อร่วมพิธีวางวางศิลาฤกษ์แท่นฐานพระบรมราชาอนุสาวรีย์ รัชกาลที่ 9
บรรยากาศตลอดช่วงเช้าวันนี้ (5 ธ.ค.) ภายในอุทยานเฉลิมพระเกียรติ หรือสนามม้านางเลิ้งเดิม ประชาชนสวมใส่เสื้อเหลืองทยอยเดินทางเข้ามาจับจองพื้นที่อย่างต่อเนื่อง ซึ่งก่อนจะเข้ามาภายในอุทยานฯ ได้ผ่านการตรวจคัดกรองแบบ ATK ใน 2 จุดมาแล้วคือ ที่โรงเรียนราชวินิจมัธยม และกรมทางหลวง สำหรับบรรยากาศบริเวณการจัดพิธีอยู่ใจกลางอุทยานเฉลิมพระเกียรติได้มีการจัดเต็นท์ เก้าอี้ไว้รองรับประชาชนจำนวนมาก ท่ามกลางการประดับตกแต่งดอกไม้ออกดอกบานสะพรั่ง พร้อมจัดนิทรรศการเฉลิมพระเกียรติ เพื่อให้ความรู้เกี่ยวกับภาพรวมอุทยานเฉลิมพระเกียรติ รัชกาลที่ 9 ทั้งแผนแม่บทโครงการแนวคิดการออกแบบพระบรมราชานุสาวรีย์ การบริหารจัดการน้ำการ แบบพรรณไม้ในโครงการ ไม้มงคลพระราชทาน เส้นทางสัญจรภายในอุทยานฯ ขณะที่ประชาชนหลายคนเดินทางมาตั้งแต่เช้ามืด ทั้งที่มาจากต่างจังหวัด ในกรุงเทพฯ และปริมณฑล เพื่อเข้าไปจับจองพื้นที่เฝ้ารับเสด็จให้ได้ใกล้ชิดมากที่สุด เพื่อแสดงออกพลังความจงรักภักดีต่อสถาบันพระมหากษัตริย์และน้อมรำลึกในพระมหากรุณาธิคุณอันหาที่สุดไม่ได้ และยังบอกเล่าความรู้สึกที่ภาคภูมิใจได้มีโอกาสเข้าร่วมพิธีสำคัญครั้งประวัติศาสตร์ เพื่ออำนวยความสะดวกให้กับประชาชน ที่มาเฝ้าละอองธุลีพระบาทรับเสด็จและเข้าร่วมพิธีวางศิลาฤกษ์แท่นฐานพระบรมราชาอนุสาวรีย์ รัชกาลที่ 9 พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานเลี้ยงอาหารและเครื่องดื่มแก่ประชาชนและเจ้าหน้าที่ทุกคน ไปจนกว่าจะเสร็จสิ้นพิธี โดยมีกลุ่มประชาชนจิตอาสามาช่วยแจกอาหารเครื่องดื่ม พร้อมจัดจุดปฐมพยาบาล ทีมแพทย์สนามที่คอยดูแลอย่างใกล้ชิด รวมทั้งจุดบริการห้องน้ำ สุขาเคลื่อนที่ในหลายจุดเพื่อดูแลประชาชนอย่างเต็มที่